text: বেগম পাড়া হচ্ছে কানাডার টরন্টোতে অবস্থিত বাংলাদেশী অভিবাসীদের জন্য বিলাসবহুল আবাসিক অঞ্চল। বাংলাদেশের বৈদেশিক মন্ত্রণালয় বেগম পাড়ার সাথে অর্থ পাচারকারীদের সংযোগ খুঁজে পেয়েছে। বেগম পাড়ায়, বাংলাদেশী ধন্যাঢ্য ব্যক্তিদের স্ত্রীরা স্বামীদের দ্বারা প্রেরিত অবৈধ অর্থ দিয়ে বিলাসবহুল জীবনযাপন করেন। কাজ থেকে অবসর নিয়ে যেখানে লোকেরা কানাডায় তাদের বেগমদের কাছে যায়। এই কারণে এই জায়গাগুলির নামকরণ করা হয়েছে বেগম পাড়া।
  
  ইতিহাস 
  বেগম পাড়া কবে থেকে প্রতিষ্ঠিত হয়েছিল তা এখনো অজানা। ২০০৬ সাল হতে বাংলাদেশ থেকে কানাডায় বিপুল হারে অভিবাসন শুরু হয়। পরিসংখ্যান কানাডা (২০২০) অনুসারে, কানাডায় ১,০০,০০০ বাংলাদেশী বসবাস করেন। সাবেক বাংলাদেশী রাষ্ট্রদূত এম সিরাজুল ইসলাম ব্রিটেনের দি ইন্ডিপেন্ডেন্ট পত্রিকার এক সাক্ষাতকারে বলেন যে কানাডার টরন্টোর ঐ অঞ্চলটিকে স্থানীয় বাংলাদেশীরা 'বেগম পাড়া' হিসাবে উল্লেখ করেন।
  
  বিতর্ক 
  কানাডার টরন্টোর বেগম পাড়া এখনকার একটি বহুল চর্চিত বিষয় এবং অনেক আলোচিত বাংলাদেশী বেগম পাড়ায় বিলাসবহুল আবাসন কেনা এবং বাংলাদেশ থেকে কোটিকোটি টাকা পাচার করার কারনে রাজনৈতিক আলোচনার গুরুত্বপূর্ণ বিষয় হয়ে উঠেছে। দুর্নীতি দমন কমিশন বেগম পাড়ায় বাড়ি কেনা এমন কর্মকর্তাদের একটি তালিকা দিতে সরকারকে অনুরোধ করেছিল। বাংলাদেশ ফিনান্সিয়াল ইন্টেলিজেন্স ইউনিট আদালতে জানায় যে তারা বেগম পাড়ার বিতর্কের প্রতিক্রিয়ায় কানাডার ফিনান্সিয়াল ইন্টেলিজেন্স ইউনিটকে বাংলাদেশ থেকে কানাডায় অর্থ পাচারকারী সকল বাংলাদেশীর তথ্য দেওয়ার জন্য অনুরোধ করে। এক প্রেস ব্রিফিংয়ে পররাষ্ট্রমন্ত্রী আবুলকালাম আবদুল মোমেন বলেন, “আমাদের সবার ধারণা কেবল রাজনীতিবিদরা সেখানে থাকেন। তবে দেখা গেছে, এদের বেশিরভাগই সরকারী কর্মকর্তা। অবসরপ্রাপ্ত বা এখনও চাকুরীতে আছেন, তারাও একটি বাড়ি কিনেছেন। তাদের ছেলে-মেয়েরা বড় বড় বাড়িতে থাকেন। আমাদের কিছু ব্যবসায়ীও সেখানে বাড়ি কিনেছেন।” পলাতক পি কে হালদার ৩,৬০০ কোটি টাকা পাচারের পর বেগম পাড়ায় স্থায়ী হয়েছেন বলে জানা গেছে।
  
  অর্থ পাচার, ব্যাংক ও শেয়ারবাজার লুটপাটের কথা উল্লেখ করে হুসেন মুহাম্মদ এরশাদ ২০১৪ সালের বাজেটের ভাষণে বলেছিলেন, "মালয়েশিয়া এবং কানাডায় অর্থ পাচার হচ্ছে। কিছু লোক সেখানে তাদের বাড়ি নির্মাণ করছেন। তারা কানাডার বেগম পাড়া তৈরি করেছেন। তারা এত টাকা পেল কোথায়?"
  
  আরো দেখুন 
   বাংলাদেশী কানাডিয়ান
   বাংলাদেশ-কানাডা সম্পর্ক
  
  তথ্যসূত্র 
  
  বিষয়শ্রেণী:বাংলাদেশে দুর্নীতি
  বিষয়শ্রেণী:কানাডার জাতিগোষ্ঠী
title: বেগম পাড়া